**Προτεινόμενες τροπολογίες του κ. Δημήτρη Δημητρίου εκ μέρους της κοινοβουλευτικής ομάδας του Δημοκρατικού Συναγερμού για την πρόταση νόμου «Ο περί Πολιτικών Κομμάτων (Τροποποιητικός) (Αρ. 2) Νόμος του 2021»**

1. Γίνεται εισήγηση για τροποποίηση της πιο πάνω πρότασης νόμου, ώστε να προστεθεί το νέο άρθρο 2, με το οποίο να τροποποιείται η παράγραφος (α) του εδαφίου (1) του άρθρου 8 του βασικού νόμου, ώστε οι διατάξεις του εν λόγω άρθρου να εφαρμόζονται τηρουμένων των διατάξεων του προτεινόμενου εδαφίου (2) του άρθρου 9 του βασικού νόμου και το υφιστάμενο άρθρο 2 να αναριθμηθεί σε άρθρο 3.

 **Επεξήγηση:**

 Η προτεινόμενη τροπολογία κρίνεται αναγκαία για σκοπούς σαφήνειας και συνάφειας του κειμένου του βασικού νόμου με τις προτεινόμενες τροποποιήσεις.

2. Γίνεται εισήγηση για τροποποίηση του άρθρου 2 της πιο πάνω πρότασης νόμου, ως αυτό αναριθμήθηκε σε άρθρο 3 σύμφωνα με τα πιο πάνω, με το οποίο τροποποιείται το άρθρο 9 του βασικού νόμου, ώστε-

1. να διαγραφεί από τη δεύτερη επιφύλαξη, η οποία προτείνεται να εισαχθεί σε αυτό, η φράση «ή για τις διαδικασίες λειτουργίας του»· και
2. να προστεθεί στην αρχή του άρθρου 9 του βασικού νόμου η φράση «Με την επιφύλαξη των διατάξεων του εδαφίου (2)», να αριθμηθεί το υφιστάμενο κείμενο του εν λόγω άρθρου σε εδάφιο (1) και να εισαχθεί στο άρθρο αυτό το ακόλουθο νέο εδάφιο:

|  |
| --- |
| «(2) Πολιτικό κόμμα δύναται να ενάγει και να ενάγεται για παραβίαση του καταστατικού του, νοουμένου ότι έχει προηγηθεί υποβολή γραπτού παραπόνου στον Έφορο, ο οποίος το εξετάζει εντός εύλογου χρονικού διαστήματος, το οποίο δεν υπερβαίνει τις σαράντα πέντε (45) ημέρες από την ημέρα υποβολής του, ενεργώντας κατ’ αναλογίαν των διατάξεων του εδαφίου (1) του άρθρου 8, και νοουμένου ότι έχει εκδοθεί αιτιολογημένο πόρισμα.». |

**Επεξήγηση:**

Με την προτεινόμενη τροπολογία σκοπείται η εισαγωγή ρύθμισης σύμφωνα με την οποία πολιτικό κόμμα θα δύναται να ενάγει ή να ενάγεται αναφορικά με παραβίαση του καταστατικού του νοουμένου ότι έχει προηγηθεί διαδικασία υποβολής σχετικού γραπτού παραπόνου στον Έφορο Τήρησης του Μητρώου Πολιτικών Κομμάτων.

- Να γίνουν οι συνακόλουθες νομοτεχνικές διορθώσεις.

6 Απριλίου 2022

Αρ. Φακ.: 23.02.062.180-2021

ΜΣ/ΕΠ/MV